ಇನ್ನೂ ಕದಲಿಲ್ಲ ಚೀನಾ ಸೈನಿಕರು ನವದೆಹಲಿ: ಮುಖಾಮುಖಿ ನಡೆದ ಎಲ್ಲ ಸ್ಥಳಗಳಿಂದ ಚೀನಾವು ಸೈನಿಕರನ್ನು ಹಿಂದಕ್ಕೆ ಕರೆಸಿಕೊಂಡಿಲ್ಲ ಎಂದು ಕೇಂದ್ರ ಸರ್ಕಾರವು ಗುರುವಾರ ಹೇಳಿದೆ. ಚೀನಾದ ಸೈನಿಕರು ಅತಿಕ್ರಮಿಸಿಕೊಂಡಿರುವ ಪಾಂಗಾಂಗ್ ಸರೋವರದ ಉತ್ತರ ದಂಡೆಯ ಕೆಲವು ಭಾಗಗಳ ಮೇಲೆ ಈಗ ಆ ದೇಶವು ಹಕ್ಕನ್ನು ಕೂಡ ಪ್ರತಿಪಾದಿಸುತ್ತಿದೆ. ವಾಸ್ತವ ನಿಯಂತ್ರಣ ರೇಖೆಯ ಎಲ್ಎಸಿ ಮುಖಾಮುಖಿ ಪ್ರದೇಶಗಳಿಂದ ಸೈನಿಕರನ್ನು ಸಂಪೂರ್ಣವಾಗಿ ಹಿಂದಕ್ಕೆ ಕರೆಸಿಕೊಳ್ಳುವ ವಿಚಾರದಲ್ಲಿ ಭಾರತ ಮತ್ತು ಚೀನಾ ಸೇನೆಯ ನಡುವೆ ಆಗಿರುವ ಒಪ್ಪಂದದ ಅನುಷ್ಠಾನದಲ್ಲಿ ಸ್ವಲ್ಪ ಮಟ್ಟಿನ ಪ್ರಗತಿ ಆಗಿದೆ. ಆದರೆ, ಈ ಪ್ರಕ್ರಿಯೆ ಇನ್ನಷ್ಟೇ ಪೂರ್ಣಗೊಳ್ಳಬೇಕಿದೆ ಎಂದು ವಿದೇಶಾಂಗ ಸಚಿವಾಲಯದ ವಕ್ತಾರ ಅನುರಾಗ್ ಶ್ರೀವಾಸ್ತವ ಹೇಳಿದ್ದಾರೆ. ಪಾಂಗಾಂಗ್ ಸರೋವರದ ಉತ್ತರ ದಂಡೆಯ ಪ್ರದೇಶವೂ ಸೇರಿ ಸಂಘರ್ಷ ಏರ್ಪಟ್ಟ ಹಲವು ಸ್ಥಳಗಳಿಂದ ಚೀನಾ ಸೈನಿಕರು ಹಿಂದಕ್ಕೆ ಸರಿದಿಲ್ಲ ಎಂಬುದನ್ನು ಭಾರತದ ಸೇನೆಯು ಸರ್ಕಾರದ ಗಮನಕ್ಕೆ ತಂದಿದೆ. ಎಲ್ಎಸಿಯ ಚೀನಾದ ಭಾಗಗದಲ್ಲಿ ಆ ದೇಶವು ನಿಯೋಜಿಸಿದ್ದ ಭಾರಿ ಸಂಖ್ಯೆಯ ಸೈನಿಕರನ್ನು ವಾಪಸ್ ಕರೆಸಿಕೊಂಡಿಲ್ಲ. ಈ ಎರಡೂ ವಿಚಾರಗಳು ಭಾರತದ ಕಳವಳಕ್ಕೆ ಕಾರಣವಾಗಿದೆ. ಪಾಂಗಾಂಗ್ ಸರೋವರದ ಉತ್ತರ ದಂಡೆಯಲ್ಲಿ ಚೀನಾದ ಹಕ್ಕು ಪ್ರತಿಪಾದನೆಯು ಎಲ್ಎಸಿ ಲೆಕ್ಕಾಚಾರಕ್ಕೆ ಅನುಗುಣವಾಗಿಯೇ ಇದೆ ಎಂದು ಭಾರತದಲ್ಲಿ ಚೀನಾದ ರಾಯಭಾರಿ ಸುನ್ ವೈಡಾಂಗ್ ಗುರುವಾರ ಹೇಳಿದ್ದಾರೆ. ಸರೋವರದ ಪ್ರದೇಶದಲ್ಲಿ ಚೀನಾವು ತನ್ನ ಭೂಪ್ರದೇಶದ ಹಕ್ಕು ಪ್ರತಿಪಾದನೆಯ ವ್ಯಾಪ್ತಿಯನ್ನು ವಿಸ್ತರಿಸಿಲ್ಲ ಎಂದೂ ಅವರು ಹೇಳಿದ್ದಾರೆ. ಎರಡೂ ದೇಶಗಳ ಸೇನೆಯ ಹಿರಿಯ ಕಮಾಂಡರ್ಗಳು ಸದ್ಯದಲ್ಲೇ ಐದನೇ ಸುತ್ತಿನ ಮಾತುಕತೆ ನಡೆಸಲಿದ್ದಾರೆ. ಸೈನಿಕರು ಇನ್ನೂ ಉಳಿದಿರುವ ಪ್ರದೇಶಗಳಿಂದ ಅವರನ್ನು ವಾಪಸ್ ಕರೆಸಿಕೊಳ್ಳುವ ಪ್ರಕ್ರಿಯೆಯನ್ನು ತ್ವರಿತಗೊಳಿಸುವ ಬಗ್ಗೆ ಈ ಸಭೆಯಲ್ಲಿ ತೀರ್ಮಾನ ಆಗಲಿದೆ ಎಂದು ಶ್ರೀವಾಸ್ತವ ಹೇಳಿದ್ದಾರೆ.